परिवार बढ़ाने को गांव से बाहर जाकर संबंध बनाती महिलाएं; केरल के मंदिर में साड़ी-ब्लाउज पहनकर जाते पुरुष
इस गांव में भले ही पुरुषों को आने की इजाजत न हो पर यहां बेटे और बेटियां लगातार जन्म ले रहे हैं। अगर यहां की युवा महिलाओं को कोई पुरुष पसंद आता है या उन्हें अपना परिवार बढ़ाना होता है तो वे गांव से बाहर जाकर पुरुषों से संबंध बना सकती हैं।
अफ्रीकी देश केन्या में एक ऐसा गांव है; जहां कोई पुरुष नहीं रहता और न ही अंदर जा सकता है। बाहरी पुरुषों को भी इस गांव में कदम रखने की इजाजत नहीं है।
चोरी-छिपे गांव में घुसने की कोशिश पर पुरुषों को गिरफ्तार किया जा सकता है। गांव में 50 परिवार हैं। सभी की मुखिया महिलाएं हैं। इस गांव में सिर्फ महिलाएं और लड़कियां ही नजर आती हैं।
परिवार बढ़ाने के लिए गांव से बाहर जाकर संबंध बनाती महिलाएं
इस गांव में भले ही पुरुषों को आने की इजाजत न हो पर यहां बेटे और बेटियां लगातार जन्म ले रहे हैं। अगर यहां की युवा महिलाओं को कोई पुरुष पसंद आता है या उन्हें अपना परिवार बढ़ाना होता है तो वे गांव से बाहर जाकर पुरुषों से संबंध बना सकती हैं।
हां, उन्हें शादी करने या अपने पति को यहां लाने की इजाजत नहीं है। कुछ महिलाओं ने गांव के बाहर शादी भी कर रखी है तो कुछ ऐसी भी हैं जो अपना परिवार और गांव की आबादी बढ़ाने के लिए बिना शादी किए बच्चों को जन्म देती हैं।
लड़कों को 18 साल पूरे होते ही छोड़ता पड़ता है गांव
इस गांव के लड़कों को 18 साल की उम्र पूरा करते ही घर छोड़ना पड़ता है। फिर वो कभी अपने गांव नहीं लौट सकते। गांव की इन महिलाओं ने पुरुषों को अपनी दुनिया से पूरी तरह बाहर कर रखा है। ये यहां का व्यापार, सुरक्षा और प्रशासन जैसे कामों का जिम्मा खुद संभालती हैं।
घाना के फोटोग्राफर पॉल निंसन किसी तरह इस गांव में जाने में सफल रहे। उन्होंने बिना पुरुषों के अपनी दुनिया आबाद करने वाली महिलाओं की फोटो खींची। जिसके बाद दुनिया भर में इस गांव की चर्चा हो रही है।
ब्रिटिश सैनिकों ने रेप किया, पीड़ित लड़कियों ने बसाया गांव
यह गांव साल 1990 में 15 रेप पीड़िता महिलाओं ने मिलकर बसाया था। दरअसल, केन्या और ब्रिटेन में एक एग्रीमेंट हैं। जिसके तहत ब्रिटिश सैनिक केन्या आकर ट्रेनिंग लेते हैं। साल 1988 में ट्रेनिंग लेने आए कुछ ब्रिटिश सैनिकों ने स्थानीय स्कूली लड़कियों का रेप किया था।
रेप की व्यथा झेलने के बाद उन लड़कियों को अपने घरवालों के ताने सुनने पड़े थे। उन्हें अपवित्र करार दिया गया। कुछ लड़कियां रेप से प्रेग्नेंट भी हुई थीं।
ऐसे में इन लड़कियों ने अपनी और अपने होने वाले बच्चों की सुरक्षा के लिए ‘उमोजो’ गांव बसाया। इन लड़कियों को डर था कि पुराने गांव में उन्हें उनके मिश्रित नस्ल के बच्चों को हमेशा अपमान झेलना पड़ेगा।
शादी और खतने से बचने के लिए लड़कियां आ रहीं गांव
रेप पीड़िताओं के बसाए इस गांव की आबादी दिनोंदिन बढ़ती जा रही है। अब इस गांव में विधवा, तलाकशुदा और शादी से बचने वाली लड़कियां भी आने लगी हैं। किसी भी कारण से हिंसा और अपमान झेलने वाली लड़कियों और महिलाओं का इस गांव में दिल खोलकर स्वागत किया जाता है। शर्त बस एक ही है कि उन्हें पुरुषों से किसी तरह का मेल-मिलाप नहीं रखना होगा।
केन्या के इस इलाके में लड़कियों का खतना किए जाने का भी चलन है। पिछले कुछ सालों के दौरान इस गांव में वे लड़कियां भी आईं हैं, जो अपना दर्दनाक खतना नहीं कराना चाहतीं।
खबर में आगे बढ़ने से पहले पोल के माध्यम से अपनी राय साझा करते चलें...
प्रताड़ना से तंग आकर बसाई अपनी अलग दुनिया
केन्या के इस गांव का नाम महिलाओं ने ‘उमोजो’ रखा है। स्थानीय भाषा में इसका मतलब ‘एकता’ होता है। इस गांव में 50 महिलाएं और उनके बच्चे रहते हैं। पूरे गांव की आबादी 200 के करीब है।
यहां रहने वाली ज्यादातर महिलाएं वे हैं, जिन्हें अपने घरों में हिंसा झेलनी पड़ी या फिर वे रेप का शिकार हुईं। पुरुषवादी समाज से परेशान इन महिलाओं ने बसाहट से अलग अपनी एक दुुनिया बसाई और यहां पुरुषों के आने पर प्रतिबंध लगा दिया।
उत्तर केन्या के जिस हिस्से में यह गांव बसा है; वहां का समाज काफी रूढ़िवादी और पितृसत्तात्मक है। घर और समाज में महिलाओं को बहुत सम्मान की नजरों से नहीं देखा जाता।
अपने पैरों पर खड़ी हैं ये महिलाएं, टूरिस्ट से होती कमाई
‘उमोजो’ की महिलाएं अपने किसी भी काम के लिए पुरषों पर निर्भर नहीं हैं। घर बनाने से लेकर खाना ढूंढने, बच्चों की पढ़ाई और व्यापार जैसे तमाम काम महिलाएं खुद करती हैं। इस गांव की हेड भी एक बुजुर्ग महिला है। गांव की सुरक्षा और पुरुषों को दूर रखने की जिम्मेदारी गांव की यंग लड़कियों की है।
केन्या का यह इलाका मसाई मारा जंगल के करीब है। हर साल काफी संख्या में विदेशी टूरिस्ट यहां जंगल सफारी के लिए आते हैं। गांव की महिलाएं पत्थर, मनके और लकड़ियों से बनी जूलरी और थैली वगैरह बेचती हैं। इससे जो कमाई होती है। उससे ही गांव का प्रशासन और 50 घरों का खर्च चलता है।
केन्या के गांव के अलावा अपने देश में भी कई ऐसी जगहें हैं, जहां पुरुषों को जाने की इजाजत नहीं.…
इस मंदिर में साड़ी-ब्लाउज पहन कर जाते हैं पुरुष
केरल के कोल्लम जिले में एक ऐसा मंदिर है, जहां पुरुष जा तो सकते हैं; लेकिन सिर्फ महिलाओं के वेश में। इस मंदिर में प्रवेश के लिए पुरुषों को साड़ी-ब्लाउज के अलावा नकली बाल और मेकअप भी करवाना पड़ता है।
देश भर से पुरुष अपनी फरियाद लेकर इस मंदिर में पहुंचते हैं। मान्यता है कि जो पुरुष जितना महिलाओं जैसा दिखेगा, उसपर कृपा उतनी जल्दी होगी। इस मंदिर के बाहर पुरुषों को महिलाओं के वेश में बदलने वाले मेकअप आर्टिस्ट मिल जाते हैं।
केरल के मंदिर में जमा हुई इतनी महिलाएं कि बना वर्ल्ड रिकॉर्ड
केरल में स्थित अत्तुकल भगवती मंदिर में सिर्फ महिलाओं को दर्शन की अनुमति है। अत्तुकल पोंगल इस मंदिर में मनाया जाने वाला सबसे बड़ा त्योहार है।
इस दौरान यहां किसी धार्मिक आयोजन में एक साथ सबसे ज्यादा महिलाओं के इकट्ठा होने का वर्ल्ड रिकॉर्ड भी बन चुका है। साल 2009 में इस मंदिर में एक साथ 25 लाख महिलाएं इकट्ठा हुई थीं।
राजस्थान के ब्रह्मा मंदिर में शादीशुदा पुरुष बैन, जाने पर रिश्ते में खटास
राजस्थान में भगवान ब्रह्मा का मंदिर है। यह दुनिया के गिने-चुने ब्रह्मा मंदिरों में शामिल है। बावजूद इसके यहां के खास हिस्से में शादीशुदा पुरुषों को जाने की मनाही है। इस हिस्से में सिर्फ महिलाएं जा सकती हैं।
इसके पीछे एक पौराणिक कहानी है। दरअसल, ब्रह्मा भगवान देवी सरस्वती के साथ मिलकर एक यज्ञ करना चाहते थे। लेकिन ऐन मौके पर देवी को आने में देर हुई। यज्ञ में बैठने के लिए पत्नी का होना जरूरी था। ऐसे में ब्रह्मा ने देवी गायत्री से विवाह कर अपने यज्ञ को पूरा किया।
ब्रह्मा और गायत्री के विवाह से क्रोधित सरस्वती ने शाप दिया कि कोई विवाहत पुरुष इस मंदिर में नहीं जा सकता। जो भी शादीशुदा पुरुष यहां जाने की कोशिश करेगा, उसके रिश्ते में खटास आएगी। इसके बाद से ही यहां शादीशुदा पुरुषों को जाने की मनाही हो गई।